钦定古今图书集成/明伦汇编/宫闱典/第071卷 > 《册遂王为皇太子文》同前
## 钦定古今图书集成/明伦汇编/宫闱典/第071卷 > 《册遂王为皇太子文》同前

维元和七年，岁次壬辰，十月庚戌朔十七日壬寅，皇
帝若曰：“於戏！建立储贰，崇严国本，所以承祧守器，所
以继文统业，钦若前训，时惟典常。粤我祖宗，克享天
禄，奄宅九有，贻庆亿龄。肆予一人，序承丕构，缵武烈
祖，延鸿本枝。受无疆惟休，亦无疆惟恤。负荷斯重，祇
勤若励，永怀词训，当副君临。咨尔遂王，恒体干降灵”，
袭圣生德，教深蕴瑟，气叶吹铜，早集大成，不屑幼志，
温文得于天纵，孝友因于自然。符彩昭融，器业英远，
爰膺锡祉，实寄维城。懿河间之不群，慕东平之最乐。
自顷离明辍耀，震位虚宫。地德可尊，人神攸属。式稽
令典，载焕徽章。是用册尔为皇太子。往钦哉！有国而
家，有君而父，义兼二极，重系万邦。何好非贤，何恶非
佞，何行非道，何敬非刑。居上勿骄，从谏勿咈。“懋昭乃
德，惟怀永图。用陪贰朕躬，以对越休命。可不慎欤！”